《白湖寺后溪宿云门》
唐代·常建

落日山水清，乱流鸣淙淙。旧蒲雨抽节，新花水对窗。

溪中日已雨，归鸟多为双。杉松引直路，出谷临前湖。

洲渚晚色静，又观花与蒲。入溪复登岭，草浅寒流速。

圆月明高峰，春山因独宿。松阴澄初夜，曙色分远目。

日出城南隅，青青媚川陆。乱花覆东郭，碧气销长林。

四郊一清影，千里归寸心。前瞻王程促，却恋云门深。

毕景有馀兴，到家弹玉琴。

作者简介：常建(708-765)，唐代诗人，字号不详，有说是邢台人或说长安（今陕西西安）人，开元十五年与王昌龄同榜进士，长仕宦不得意，来往山水名胜，过着一个很长时期的漫游生活。后移家隐居鄂渚。天宝中，曾任盱眙尉。